טיול בן יומיים במדריד - אתרים מרכזיים - GoTravel טיול בן יומיים במדריד - אתרים מרכזיים - GoTravel
מדריד ומרכז ספרד
יומיים במדריד - מסלול טיול
מסלול טיול בן יומיים במדריד - האתרים המרכזיים
מאת: קרלוס בן זקן
אחת הערים המעניינות והתוססות ביותר באירופה היא בירתה של ספרד – מדריד שוקקת החיים. העיר מספקת בכל עת מגוון של פעילויות, גסטרונומיה, תרבות והיסטוריה מרתקת, לכל הגילאים.
ביקור במדריד יכול להיות חוויה מבלבלת אם לא מתכננים אותו כראוי, במיוחד כאשר מסגרת הזמן קצובה. בכתבה – מסלול נהדר ליומיים במדריד, שמתאים לכולם, ועובר באתריה המרכזיים.
מפת מדריד ועליה נקודות העניין המתוארות בכתבה
מגלים את מדריד דרך "שער השמש"
טיסה של כ- 5 שעות מתל אביב מנחיתה אותנו במדריד. לאחר התמקמות בחדר המלון (ר' המלצות בסוף הכתבה) אפשר לצאת ולשוטט בעיר, להתחיל להכיר אותה ואת נכסי ההיסטוריה והתרבות שהיא טומנת בחובה. כדי שה"שיטוט" הזה יהיה יעיל ויביא אתכם לכל האתרים המפורסמים במדריד, מומלץ לתכנן אותו ולהתחיל מראשית הצירים – היכן שכל כבישי ספרד מתחילים, ה- "0-KM". נקודת ציון זו נמצאת באחת מהכיכרות המרכזיות ביותר במדריד - כיכר "שער השמש", לה פוארטה דל סול (La Puerta del Sol).
בכיכר היפה אפשר להסתובב ולספוג את אווירת ההמולה הססגונית, ההתרחשות הבלתי פוסקת, הכוללת מופעי רחוב, אמנים שונים, הפגנות ואירועים חברתיים למיניהם. כשנרגעים מההתרגשות, אפשר להתחיל להביט סביב, ולהבחין בסמלי העיר החשובים הניצבים בכיכר, כמו פסל "הדובה ועץ התות" ( Osa y el MadroñoLa) – שמזכיר לנו שבעבר חיו בספרד הרבה דובים, והשלט המסחרי הידוע של בירה "Tio Pepe" שלא ניתן לפספס (דמות בירה אייקונית הלבושה בתלבושת אנדלוסית מסורתית ומחזיקה גיטרה בידה).
מובטח שמכיכר "פוארטה דל סול" תצאו בתחושה "מדרידאית" אותנטית ביותר, אך לפני שממשיכים ממנה ליעד הבא, מומלץ למלא את המצברים באנרגיה לקראת יום הטיול, בביקור בקונדיטוריה המצוינת "La Mallorquina", בה מגוון רחב של מאפים ומתוקים טעימים ומשמחים לבב אנוש!
בתי מלון בקרבת כיכר פוארטה דל סול
הדובה ועץ התות - זכר לימי קדם (צילום: János Korom)
אפריטיף בכיכר המרכזית – פלאזה מאיור
מכיכר חשובה אחת לכיכר חשובה לא פחות – הפלאזה מאיור (La Plaza Mayor), שרחובותיה ספוגים היסטוריה, והתהפוכות שעברה מספרים את סיפורה של ספרד כולה. במרכז הכיכר ניצב פסלו של המלך פליפה השלישי רכוב על סוס, ומסביב ניצבים בנייני מגורים בני שלוש קומות, שמרפסותיהם פונות אל הכיכר המלבנית.
אם תגיעו לכאן במהלך ימות השבוע, תגלו כיכר מרשימה אמנם, אך שקטה יחסית. רוב המופעים והאירועים מתקיימים בה בסופי השבוע (ובחגים כמובן), אז היא הופכת למרכז סוער ואטרקטיבי. קונצרטים, אמני רחוב, נואמים, וכן משחקי רחוב ושווקים שוקקי חיים, מוקמים בכיכר עצמה וברחובות הסמוכים לה, ומשווים לה את ההילה המיוחדת האופפת אותה.
אפשר לבקר ברחוב סיודד רודריגו (Ciudad Rodrigo), בו מחכה הפתעה משמחת לצעירים שבחבורה, בדמות ספיידרמן ייחודי שיקבל אותם בברכה. הרחוב ההמשכי, ששמו כשם הכיכר (Calle Mayor), הוא אחד הרחובות החשובים והעתיקים ביותר במדריד. כאן מתנגנת מוזיקה מהטראסות, ובימים מיוחדים נערכים שווקים ואירועים נוספים.
אין דבר אותנטי או "מדרילניו" (כינוי לתושבי העיר) יותר מאשר ה"אפרטיף של אמצע היום", והנה הגיעה השעה – סמוך לכיכר ומסביב לה, בתי קפה ומסעדות מיוחדות שמגישות טאפאסים נהדרים וכריכים קטנים. בשוק המיוחד והעתיק סן מיגל (Mercado de San Miguel), שפע של דוכנים בקונספט אחיד של טאפאסים מקוריים ואיכותיים ביותר, חוויה קולינרית בלתי נשכחת.
בתי מלון בקרבת פלאזה מאיור
פלאזה מאיור רחבת הידיים - צולם ביום חול... (צילום: Kus Cámara)
מכיכר ספרד אל המקדש המצרי
פלאזה דה אספניה (Plaza de España), היא "כיכר ספרד", ממוקמת במרכז מדריד, בקצה רחוב גראן ויה (Gran Vía), סמוך ל"ארמון המלכותי של מדריד" (Palacio Real de Madrid) – שמשמש כיום בעיקר לטקסים רשמיים, שכן משפחת המלוכה הספרדית, ופליפה השישי בראשה, החליטה לגור בארמון צנוע יותר, בפרברי העיר.
בדרך לכיכר, מומלץ להקדיש מעט זמן לגני סבאטיני (Los jardines de Sabatini) שבצדו הצפוני של הארמון, בהם מזרקות, שיחי נוי ועצים מעוצבים באופן מעורר השראה והתפעלות. הגנים מובילים אל הכיכר, וכשמגיעים אליה ניצבים מול שניים מהמבנים הגבוהים ביותר בעיר: "מגדל מדריד" ו"בניין ספרד". הכיכר מקסימה ונעימה, ובמרכזה ניצבת אנדרטה לזכרו של הסופר והמחזאי הספרדי מיגל דה סרוואנטס (Miguel de Cervantes Saavedra), המוכר בעיקר בזכות יצירתו "דון קישוט איש לה מאנצ'ה".
מהכיכר מומלץ להמשיך לטייל אל הפארק המערבי (Parque del Oeste) בו ניתן לעלות על רכבל, וליהנות מנופי מדריד מלמעלה. הרכבל מגיע עד לקאסה דל קאמפו (Casa del Campo) – גן היסטורי והפארק הציבורי הגדול ביותר במטרופולין של מדריד.
מומלץ לעלות בחזרה על הרכבל, לכיוון הפארק המערבי, ולסיים את היום גדוש החוויות בשקיעה מרגיעה ומרהיבה במקדש דבוד (Templo de Debod) המצרי.
כתבה על טיול בין כיכרות מדריד
אפריטיף של צהריים עם נוף הגנים והארמון - מה עוד אפשר לבקש? (צילום: MAdrid Destino@)
המקדש של דבוד – דרישת שלום ממצרים העתיקה
אחד המבנים החריגים והמיוחדים ביותר במדריד, ובספרד כולה, הוא מקדש דבוד, שהועתק בשלמותו והועבר למדריד. הוא הוקם לפני כ- 2,200 שנה, כ- 15 ק"מ דרומית לעיר אסואן, שבדרום מצרים. בעקבות הסכנה שנשקפה לו עם תחילת בניית סכר אסואן, בראשית שנות ה- 60 של המאה הקודמת, הוא נתרם לספרד, שמצאה לו מיקום שיעזור לשמר אותו.
המקדש נחנך ב- 1972, לאחר שנתיים של שיקום ותהליך בנייה מסובך, שבמהלכו אף אבדו חלק מהאבנים... אך יופיו וייחודו נשמרו, והוא מוקף גנים בהם נעים מאוד לערוך פיקניק, לתרגל יוגה, או סתם להניח את הראש על כר דשא, בזמן שהילדים משתוללים ומשחקים ליד. השעה המושלמת להגיע לכאן היא, כאמור, בשעת בין ערביים, כאשר השקיעה מכתימה את המקדש בצבעים מוזהבים. כשהלילה יורד – התאורה הדקה והנעימה עוטפת את המקדש וסביבתו.
ניתן להיכנס לפנים המקדש של דבוד, הכניסה חופשית וכדאית.
כתבה על חופשה משפחתית בקסטיליה לה מנצ'ה
שקיעה רומנטית על רקע המקדש המצרי (צילום: MAdrid Destino@)
חיי לילה בשכונת מלסניה
את הטפאסים של הצהריים כבר מספיקים לשכוח עד שמגיע הערב – שעתם היפה של הברים בשכונת מלסניה (Malasaña), הסמוכה לכיכר אספניה. כאן, כשהשמש שוקעת הקסם מתעורר, צעירים בכל הגילאים ממלאים את הרחובות, משפחות עם ילדים מתקבלות בברכה וערב רב של שפות וריחות נישא באוויר.
אם גם במשפחה שלכם יש חילוקי דעות לגבי סוג האוכל שרוצים לאכול בארוחת הערב, אתם מוזמנים לפתור את הבעיה כמו " מדרילניוס" אמיתיים: לבקר בלפחות שלושה בתי טאפאס, ולערוך ערב טעימות חווייתי. המבחר רב, ורוב המקומות טובים מאוד, אך יש כמה שמתעלים מעל היתר:
במסעדהLa Gastro croqueteria de Chema למשל, יש אמנם מעט שולחנות, אך קסם מקומי, שירות מעולה ותפריט שבנוי ממנות קטנות המותאמות לארוחת טעימות.
אם חשקה נפשכם בניחוחות של ים, המסעדה La pescadería , שהמוטו שלה הוא: "תזמין מה שתזמין בסוף תצא מרוצה", תספק את תאוותכם. נוסף על העיצוב המיוחד, יש בה אווירה נעימה, תפריט מגוון ומחירים שפויים.
עבור הצמחוניים והטבעוניים שבינינו, מומלץ לבדוק את המסעדה המפתיעה El Vega, המעוצבת בסגנון וינטאג' ומציעה מגוון מנות מרכיבים איכותיים, בטעמים נפלאים.
כתבה על טיולי יום מחוץ למדריד
הערב - אף אחד לא יישאר צמא! (צילום: MAdrid Destino@)
פותחים את הבוקר עם צ'ורוס ומוזיאון...
אחד המנהגים המקומיים, שבטוחני שהילדים יאהבו במיוחד, הוא אכילת צ'ורוס חם עם שוקולד בארוחת הבוקר. כמובן שיש גם חלופות טעימות עבור מי שאיננו חובב מתוקים, כמו פשטידת תפוחי אדמה ומגוון מאכלים קונטיננטליים, המוצעים כמעט בכל בית קפה במדריד.
אפשר להתחיל את היום בטיול ברחבי שדרת פראדו (Paseo del Prado) – אחת השדרות החשובות ביותר בעיר, המהווה מוקד תיירות מרכזי. אחת הסיבות לכך היא שבתחומה נמצאים שלושת המוזיאונים המפורסמים: מוזיאון ריינה סופיה (Museo Reina Sofía), מוזיאון פראדו ( Museo del Prado), והמוזיאון הלאומי טיסן בורנמיסה (Museo Nacional Thyssen-Bornemisza) – שלושתם עוסקים באמנות מתקופות שונות.
במוזיאונים פעמים רבות ישנה תכנית המיועדת למשפחות עם ילדים, שמטרתה להנגיש עבור הדור הצעיר את הנושאים המוצגים ולהעשיר את עולמם עם תכנים מעולם המדע וההיסטוריה.
כתבה על אמנות, אוכל וקניות במדריד
בתי מלון בשדרות פראדו
פותחים את הבוקר עם שוקולטה חמה וצ'ורוס טרי (צילום: MAdrid Destino@)
פארק רטירו – הריאה הירוקה של מדריד
לאחר בוקר שופע אמנות, תרבות ומדע, אפשר לבקר בחנות הספרים המיוחדת Cuesta de Moyano, בה דוכני ספרים רבים, שרובם יד שנייה. לאחר מכן, כדאי לצאת קצת החוצה, אל השמש המדרידאית, ולטייל בפארק רטירו (Parque del Retiro), שנחשב ל"ריאה הירוקה" של מדריד, ולאחד הפארקים היפים ביותר בספרד. בפארק ניתן לשוט על סירות באגם, לבקר ב"ארמון הקריסטל" (Palacio de Cristal) הקסום או לצפות בתיאטרון בובות. בסיום הביקור, מומלץ לצאת דרך אחד האזורים היפים ביותר בפארק זה – גני ססיליו רודריגז (Jardines de Cecilio Rodríguez), שמהווים שיא של אדריכלות נוף במיטבה, ותושבי הקבע שלהם – הטווסים – מוסיפים ליופי הכללי (ולהנאת הילדים) בעת שהם מציגים את נוצותיהם המרהיבות לכל אורח.
בתי מלון בקרבת פארק רטירו
צעירים "מתחרדנים" בשמש המדרידאית, פארק רטירו (צילום: MAdrid Destino@)
שכונת "הלטינה" העתיקה
מדריד היא עיר עתיקה, אך רק שכונות מעטות בה הצליחו לשמר את אותו מתווה במשך מאות שנים. כזו היא שכונת לה לטינה (La Latina) – אחת השכונות העתיקות והכריזמטיות ביותר במדריד. רחובותיה נותרו כפי שהיו אי שם בשנת 1656, כפי שמעידות תכניות העיר מאותה תקופה, ושמותיהם מחזירים אותנו לזמן בו כאן היה מרכז החיים האמיתי של העיר.
מומלץ בחום לבקר בשכונה לעת ערב, לשוטט בה ולספוג את האווירה. רחוב מיוחד שמתאים מאוד למשפחות, הוא "קאווה באחה" (cava baja), שבו מגוון ברים ומסעדות שקטות, שמציעות תפריט המתאים לכל בני המשפחה.
כתבה על מדריד העתיקה
רחוב קאווה באחה הציורי, שקט ורגוע, נעים לטיול (צילום: MAdrid Destino@)
בתי מלון מומלצים במרכז במדריד
מלון NH קולקשן (NH Collection Madrid Palacio de Tepa) שוכן בארמון מהמאה ה-19, שהפך מלון 5 כוכבים. הוא מציע חדרים מרווחים וממוזגים לזוגות, משפחות ובעלי מוגבלויות. במלון חדר כושר, מסעדה וארוחת בוקר עשירה. הוא ממוקם במרכז העיר העתיקה של מדריד, במרחק הליכה קצר מפוארטה דל סול (400 מ'), כיכר פלאסה מאיור (500 מ') ואתרי תיירות נוספים. בקרבתו גם שתי תחנות מטרו - סול ואנטון מרטין.
מלון NH קולקשן מדריד – השוואת מחירים
מלון NH קולקשן - מיקום מעולה בקרבת שתי תחנות מטרו ואתרי תיירות רבים
מלון פרסיאדוס (Hotel Preciados) הוא מלון 4 כוכבים מקסים, הממוקם מהצד השני (הצפוני) של פוארטה דל סול ופלאסה מאיור, עם נגישות מצוינת למטרו ולאתרי מרכז העיר. החדרים כולם ממוזגים, חלקם עם מרפסת, ויש אפשרות להוסיף עריסה לתינוק ומיטה לילד ללא תשלום. ארוחת הבוקר עשירה ומגוונת, הניקיון, השירות והאדיבות הם ללא דופי.
מלון פרסיאדוס – השוואת מחירים (שימו לב לתנאי הביטול)
מלון פרסיאדוס -ארוחת בוקר מעולה, ניקיון, שירות ואדיבות ללא דופי
מלון מומלץ ליד שדה התעופה של מדריד
שדה התעופה בראחס (Barajas) ממוקם 20 דקות נסיעה צפון-מזרחית למרכז מדריד. ניתן להגיע לשדה עם מונית (30-35 אירו), בקו 8 של המטרו, או ברכבת הפרברית 1-C. למגיעים למדריד ברכבת המהירה - על כרטיס הנסיעה ברכבת המהירה מופיע קוד (Pago con Documento), אותו יש להכניס במכונת הכרטיסים האוטומטית, לקבלת כרטיס לנסיעה משלימה חינם ברכבת הפרברית.
מפת הרכבות הפרבריות של מדריד
מלון מאריוט אודיטוריום (Madrid Marriott Auditorium Hotel) הוא מלון 4 כוכבים, הממוקם במרחק 5 ק"מ (6 דקות נסיעה) משדה התעופה הבינלאומי מדריד-בראחס, בעיירה בראחס (Barajas). המלון מפעיל שירות היסעים (שאטל) אל ומשדה התעופה. חדרי המלון שקטים וקלים להחשכה (חשוב במיוחד במידה וטיסתכם בשעות לא קונבנציונליות). בחדרים פינת קפה ותה, ליד הלובי המרווח מסעדה ובר, WI-FI חינם בכל המלון, מכשיר ATM (כספומט) ושירות נעים ויעיל.
מלון מאריוט אודיטוריום - השוואת מחירים והזמנות
בתי מלון נוספים בקרבת שדה התעופה של מדריד
מלון מאריוט אודיטוריום - 5 ק"מ משדה התעופה של מדריד
רחובותיה וכיכרותיה של מדריד הומי אדם, מוזיקה וקולינריה משובחת לכל גיל, אדריכלות מרתקת ופארקים וגנים מהיפים באירופה. בטיול קצר ומתוכנן היטב אפשר להספיק ליהנות ממוקדי העניין של בירת ספרד, ולהישאר עם טעם של עוד.
בתי מלון במדריד - השוואת מחירים והזמנות
כתבות נוספות על מדריד
אמנות, אוכל וקניות במדריד
מדריד העתיקה - מכאן הכל התחיל
יוצאים מהעיר - אתרים בסביבת מדריד
חופשה משפחתית בקסטיליה לה מנצ'ה
קרלוס בן זקן - נוסע מתמיד שאוהב טיולים והיכרות עם תרבויות חדשות ומנהגים שונים. ב- 20 השנים האחרונות מתגורר קרלוס בספרד, מכיר יעדי טיול שונים ומיוחדים ברחבי המדינה ומביא אליהם מטיילים מכל קצוות תבל. במקביל הוא משמש כיועץ עסקי ומוביל דעת קהל בכל הנוגע לעולם התיירות והטיולים בספרד.
לקריאת כתבות נוספות של קרלוס
מספר צפיות: 4229